## Turisme Comunitat Valenciana i Arròs de València organitzen la 2a edició d'‘Aplec’ per a donar a conéixer la gastronomia i cultura valencianes

*** Cuiners amb estrela Michelín, sols Repsol i mitjans nacionals oferixen viure una experiència turística immersiva en el paisatge de l'Albufera
* L'objectiu és reivindicar l'ecosistema arrosser de la Comunitat Valenciana com un actiu paisatgístic, turístic i cultural**

Turisme Comunitat Valenciana i Arròs de València han organitzat la 2a edició d'‘Aplec’ per a donar a conéixer la gastronomia i cultura valencianes. Així, una trentena de cuiners amb estreles Michelín, sols Repsol i mitjans reconeguts del panorama gastronòmic nacional oferixen viure una experiència immersiva en el paisatge de l'Albufera per a fomentar la gastronomia de la Comunitat Valenciana i promocionar l'arròs.

Així, del 10 al 12 de setembre el parc natural de l'Albufera acull ‘Aplec 2023’, en què participen els xefs i periodistes gastronòmics més prestigiosos a Espanya amb marca internacional, triats per la capacitat de comunicació i pes en xarxes socials i mitjans generalistes.

‘Aplec Arròs de València’ és un viatge sensorial a través de la gastronomia, el paisatge i la cultura autòctona valencians amb l'objectiu que coneguen de primera mà la tradició i la gent d'este paratge natural. L'objectiu d'este projecte, en el qual participen xefs amb estreles Michelín com Quique Dacosta, Ricard Camarena i Begoña Rodrigo, és reivindicar l'ecosistema arrosser valencià com un actiu paisatgístic, turístic i cultural del territori.

La secretària autonòmica de Turisme, Cristina Moreno, ha assistit a la jornada d'este dilluns a Sollana, on en ple parc natural de l'Albufera el grup de cuiners i gastrònoms, amb la tradicional faixa i la corbella, han segat l'arròs amb els agricultors de l'Albufera. Posteriorment, han pogut gaudir d'arrossos elaborats per xefs de la ciutat i dels tradicionals cants dels arrossers (albades), així com d'una jornada de debat sobre el paper de l'arròs en la gastronomia de tradició i d'avantguarda.

**150.000 euros per al foment turístic de l'‘arròs’**

Per a esta edició d'‘Aplec Arròs de València 2023’, Turisme Comunitat Valenciana ha destinat un total de 150.000 euros per a donar suport a les actuacions promocionals de l'esdeveniment esmentat, a través d'una subvenció de caràcter nominatiu a la denominació d'origen Arròs de València mateixa.

Entre les accions s'inclouen visites teatralitzades, trobades professionals per a valoració turística dels aiguamolls i arrossars valencians, *show cookings* en les típiques barraques al costat del llac de l'Albufera, passejos amb barca i activitats per a viure experiències habituals en la vida d'un agricultor valencià com la sega de l'arròs, entre d'altres.

L'objectiu d'este suport institucional del Consell a ‘Aplec 2023’ és incrementar la competitivitat de l'oferta turística valenciana amb actuacions que facen més competitiva l'oferta turística sobre la base del valor afegit dels seus recursos, en este cas l'arròs i el paisatge de l'Albufera.

Fecha: 11/09/2023